Id-Direttiva tal-Kunsill
tal-15 ta’ Jannar 1980
dwar l-approssimazzjoni tal-liġijiet ta’ l-Istati Membri marbuta mal-firxa ta’ kwantitajiet nominali u kapaċitajiet nominali permessi għal ċerti prodotti f’imballaġġ minn qabel
(80/232/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi li d-Direttiva tal-Kunsill 76/211/KEE ta’ l-20 ta’ Jannar 1976 dwar l-approssimazzjoni tal-liġijiet ta’ l-Istati Membri dwar il-prekondizzjonament bil-piż jew bil-volum ta’ ċerti prodotti f’imballaġġ minn qabel [4] tispeċifika l-iżbalji negattivi tollerabbli fil-kontenut ta’ dan l-imballaġġ minn qabel, flimkien mal-marki u l-metodi ta’ kontroll li għandhom jiġu applikati għal dan l-imballaġġ minn qabel biex ikunu jistgħu jiċċirkolaw fil-Komunità;
Billi, iżda, l-imsemmija Direttiva ma tneħħix l-ostakoli kollha għal kummerċ ta’ prodotti f’imballaġġ minn qabel li jirriżultaw minn differenzi fil-liġijiet dwar il-kwalitajiet metroloġiċi ta’ prodotti bħal dawn; billi, b’mod partikolari l-Istati Membri għandhom disposizzjonijiet differenti rigward il-volum jew l-użin ta’ prodotti bħal dawn; u billi għalhekk disposizzjonijiet bħal dawn għandhom jiġu approssimati;
Billi, għal ċertu prodott, l-għadd ta’ kwantitajiet li huma viċin ħafna ta’ xulxin u li jistgħu jħawdu lill-konsumatur għandhom jitnaqqsu kemm jista’ jkun, fl-interess ta’ trasparenza akbar tas-suq;
Billi dan it-tnaqqis għandu jolqot kemm il-kontenituri ta’ prodotti f’imballaġġ minn qabel u prodotti li jinbiegħu bl-użin jew bil-volum;
Billi l-Artikolu 16 tad-Direttiva tal-Kunsill 71/316/KEE tas-26 ta’ Lulju 1971 dwar l-approssimazzjoni tal-liġijiet ta’ l-Istati Membri marbuta ma’ disposizzjonijiet komuni kemm għal strumenti ta’ kejl kif ukoll metodi ta’ kontroll metroloġiku [5], kif emendat bit-Trattat ta’ l-Adeżjoni [6], jipprovdi li armonizzazzjoni tal-ħtiġijiet għall-bejgħ ta’ ċertu prodotti, b’mod partikolari rigward il-preskrizzjoni ta’ ċerti prodotti f’imballaġġ minn qabel, tista’ tkun koperta b’Direttivi separati.
ADOTTA DIN ID-DIRETTIVA:
Artikolu 1
Din id-Direttiva għandha tapplika għal prodotti f’imballaġġ minn qabel bi skond ma’ l-Artikoli 1 u 2 tad-Direttiva 76/211/KEE u li huma msemmija fl-Annessi ta’ din id- Direttiva; hija ma tapplikax għal prodotti f’imballaġġ minn qabel intiżi biss għal użu professjonali.
Artikolu 2
Il-prodotti li għalihom jirreferi l-Artikolu 1 għandhom jinqasmu fi tliet gruppi:
(a) prodotti mibjugħa bl-użin jew bil-volum bl-eċċezzjoni ta’ dawk il-prodotti li għalihom jirreferu (b) u (ċ).
L-Anness I jistabbilixxi l-firxa ta’ kwantitajiet nominali tal-kontenut ta’l-imballaġġ minn qabel għal kull wiehed minn dawn il-prodotti;
(b) prodotti mibjugħa bl-użin jew bil-volum u mqiegħda f’kontenituri riġidi elenkati fl-Anness II, bl-eċċezzjoni ta’ dawk il-prodotti elenkati fl-Anness I.
L-Anness II jistabbilixxi għal prodotti bħal dawn il-firxa ta’ kapaċitajiet għal kontenituri bħal dawn;
(ċ) prodotti mqiegħda fil-forma ta’ aerosol.
L-Anness III jistabbilixxi l-volumi tal-fażi likwida għal prodotti bħal dawn u, fil-każ ta’ kontenituri tal-metall, il-kapaċità tal-kontenitur.
Artikolu 3
Imballaġġi minn qabel għandhom fil-każijiet kollha jindikaw l-użin jew volum nominali tal-kontenut tal-prodott skond il-ħtiġiet tad-Direttiva 76/211/KEE.
Fil-każijiet li għalihom jirreferi l-Artikolu 2 (b) u (ċ), il-kontenituri għandhom jindikaw ukoll, b’tali mod li ma joħolqux konfużjoni ma’ l-indikazzjoni imsemmija hawn fuq, il-kapaċità nominali tagħhom, skond id-dispożizzjonijiet ta’ l-Anness II u l-punt numru I ta’ l-Anness III, jew fejn applikabbli, riferenza għan-normi EN imsemmija fl-Annessi.
Artikolu 4
Fejn multipack ikun magħmul minn żewġ prodotti f’imballaġġ minn qabel b’mod individwali jew aktar, il-firxa ta’ valuri elenkati fl-Annessi I, II, u III għandhom japplikaw għall-pakketti individwali għal-lest.
Fejn l-imballaġġ minn qabel ikun magħmul minn żewġ pakketti individwali jew aktar, li ma jkunux intiżi biex jinbiegħu individwalment, il-firxa ta’ valuri elenkati fl-Annessi I, II, u III għandhom japplikaw għall-imballaġġ minn qabel.
Artikolu 5
Stati Membri ma għandhomx jirrifjutaw, jipprojbixxu jew jirrestrinġu t-tqegħid fis-suq ta’ imballaġġ minn qabel ta’ prodottti ppakkjati li jissodisfaw il-ħtiġiet ta’ din id-Direttiva, minħabba l-kwantitajiet nominali tagħhom fil-każ ta’ imballaġġ minn qabel elenkati fl-Anness I u l-punt numru 2 ta’ l-Anness III, jew minħabba li l-kapaċità nominali tal-kontenituri tagħhom fil-każ ta’ imballaġġ minn qabel elenkati fl-Anness II, jew minħabba waħda jew l-oħra miż-żewġ raġunijiet fil-każ ta’ prodotti elenkati fil-punt numru wieħed ta’ l-Anness III.
Artikolu 6
Qabel l-1 ta’ Jannar, 1982 Stati Membri ma jistgħux jirrifjutaw, jipprojbixxu jew jirrestrinġu t-tqegħid fis-suq ta’ imballaġġ minn qabel li jissodisfaw il-ħtiġiet tad-Direttiva 76/211/KEE, fejn il-kwantità nominali li fih, jew il-kapaċità tal-kontenitur ikollha valur li ma jidhirx f’din id-Direttiva u li kienu mqiegħda fis-suq ta’ l-Istati Membri kkonċernati fid-data tan-notifika tagħha.
L-ewwel paragrafu ma għandux japplika għall-miżuri li jittieħdu mir-Renju Unit u l-Irlanda biex jiddefinixxu l-firxa f’kejl SI.
Artikolu 7
L-Istati Membri għandhom jimplimentaw il-miżuri meħtieġa biex ikunu konformi ma’ din id-Direttiva fi żmien 24-il xahar min-notifika tagħha u għandhom jinfurmaw lill-Kummissjoni minnufih b’dan.
Stati Membri għandhom jiżguraw li t-testi tad-disposizzjonijiet prinċipali tal-liġi interna li huma jadottaw f’dan il-qasam kopert minn din id-Direttiva, jiġu trasmessi lill-Kummissjoni.
Artikolu 8
Din id-Direttiva hija indirizzati lill-Istati Membri.
Magħmula fi Brussel, fil-15 ta’ Jannar 1980.